สรุปภาวะตลาดต่างประเทศ ประจำวันที่ 4 ส.ค. 2563
สรุปภาวะตลาดต่างประเทศ ประจำวันที่ 4 ส.ค. 2563
5 ส.ค. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (4 ส.ค.) โดยได้แรงหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบปรับตัวขึ้นอย่างต่อเนื่อง ขณะที่นักลงทุนจับตาการเจรจาระหว่างสภาคองเกรสและทำเนียบขาวเกี่ยวกับการออกมาตรการกระตุ้นเศรษฐกิจรอบใหม่ โดยมีกระแสข่าวออกมาเป็นระยะว่า การเจรจามีความคืบหน้า
ดัชนีเฉลี่ยอุตสาหกรรมดาวโจนส์ปิดที่ 26,828.47 จุด เพิ่มขึ้น 164.07 จุด หรือ +0.62% ขณะที่ดัชนี S&amp;P500 ปิดที่ 3,306.51 จุด เพิ่มขึ้น 11.90 จุด หรือ +0.36% ส่วนดัชนี Nasdaq ปิดที่ 10,941.17 จุด เพิ่มขึ้น 38.37 จุด หรือ +0.35%
 
ตลาดหุ้นยุโรปปิดลดลงเล็กน้อยเมื่อคืนนี้ (4 ส.ค.) โดยถูกกดดันจากการเปิดเผยผลประกอบการที่อ่อนแอของบริษัทจดทะเบียนรายใหญ่ในยุโรป และนักลงทุนชะลอการซื้อขายเพื่อรอผลการเจรจาเกี่ยวกับมาตรการเยียวยาเศรษฐกิจรอบใหม่ของสหรัฐ
ดัชนี Stoxx Europe 600 ลดลง 0.07% ปิดที่ 363.39 จุด
ดัชนี DAX ตลาดหุ้นเยอรมนีปิดที่ 12,600.87 จุด ลดลง 46.11 จุด หรือ -0.36% ขณะที่ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,889.52 จุด เพิ่มขึ้น 13.59 จุด หรือ +0.28% และดัชนี FTSE 100 ตลาดหุ้นลอนดอนปิดที่ 6,036.00 จุด เพิ่มขึ้น 3.15 จุด หรือ +0.05%
 
ตลาดหุ้นลอนดอนปิดขยับขึ้นเล็กน้อยเมื่อคืนนี้ (4 ส.ค.) เนื่องจากนักลงทุนผิดหวังกับการเปิดเผยผลประกอบการของบริษัทจดทะเบียนของอังกฤษ และวิตกเกี่ยวกับความตึงเครียดที่เพิ่มขึ้นระหว่างสหรัฐและจีน
ดัชนี FTSE 100 ตลาดหุ้นลอนดอนปิดที่ 6,036.00 จุด เพิ่มขึ้น 3.15 จุด หรือ +0.05%
 
สัญญาทองคำตลาดนิวยอร์กปิดพุ่งขึ้นทะลุแนว 2,000 ดอลลาร์เป็นครั้งแรกในประวัติศาสตร์ของตลาดทองคำเมื่อคืนนี้ (4 ส.ค.) เนื่องจากจากนักลงทุนขานรับความคืบหน้าในการเจรจามาตรการกระตุ้นเศรษฐกิจรอบใหม่ของสหรัฐ นอกจากนี้ การที่อัตราผลตอบแทนพันธบัตรสหรัฐปรับตัวลง รวมทั้งการอ่อนค่าของสกุลเงินดอลลาร์ ยังเป็นอีกปัจจัยที่ช่วยหนุนแรงซื้อทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. พุ่งขึ้น 34.7 ดอลลาร์ หรือ 1.75% ปิดที่ 2,021 ดอลลาร์/ออนซ์ ซึ่งเป็นระดับปิดสูงสุดเป็นประวัติการณ์
สัญญาโลหะเงินส่งมอบเดือนก.ย. เพิ่มขึ้น 1.611 ดอลลาร์ หรือ 6.6% ปิดที่ 26.028 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 24.1 ดอลลาร์ หรือ 2.59% ปิดที่ 955.2 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 31.10 ดอลลาร์ หรือ 1.5% ปิดที่ 2,170.60 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (4 ส.ค.) โดยได้ปัจจัยหนุนจากความคืบหน้าในการออกมาตรการกระตุ้นเศรษฐกิจรอบใหม่ของสหรัฐ ขณะที่นักลงทุนจับตารายงานสต็อกน้ำมันดิบของสหรัฐในคืนนี้ ด้านนักวิเคราะห์คาดการณ์ว่า สต็อกน้ำมันดิบจะลดลงมากกว่า 4 ล้านบาร์เรล
สัญญาน้ำมันดิบ WTI ส่งมอบเดือนก.ย. เพิ่มขึ้น 69 เซนต์ หรือ 1.7% ปิดที่ 41.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 28 เซนต์ หรือ 0.6% ปิดที่ 44.43 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (4 ส.ค.) ขณะที่นักลงทุนจับตาการเจรจาระหว่างสภาคองเกรสและทำเนียบขาวเกี่ยวกับการออกมาตรการกระตุ้นเศรษฐกิจรอบใหม่ รวมทั้งจับตาการเปิดเผยตัวเลขจ้างงานนอกภาคเกษตรของสหรัฐในวันศุกร์นี้
ดอลลาร์อ่อนค่าลงเมื่อเทียบกับเงินเยน ที่ระดับ 105.76 เยน จากระดับ 105.97 เยน และอ่อนค่าเมื่อเทียบกับฟรังก์สวิส ที่ระดับ 0.9144 ฟรังก์ จากระดับ 0.9178 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.3342 ดอลลาร์แคนาดา จากระดับ 1.3385 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1783 ดอลลาร์ จากระดับ 1.1759 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3057 ดอลลาร์ จากระดับ 1.3074 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7154 ดอลลาร์สหรัฐ จากระดับ  0.7119 ดอลลาร์สหรัฐ